El Servei de Sanitat Vegetal té atribuïda, entre d'altres, la funció de gestionar les estacions d'avisos fitosanitaris, les quals es van crear per l'Ordre del Ministeri d'Agricultura, Pesca i Alimentació de 26 de juliol de 1973 (BOE núm. 187, de 6.8.1973) i van ser traspassades a la Generalitat de Catalunya mitjançant el Reial decret 2210/79, de 7 de setembre (DOGC núm. 29, de 10.10.1979).
El control del míldiu de la vinya ( Plasmopara viticola ) exigeix determinar els moments més adients per realitzar els tractaments contra aquest fong; és un factor bàsic per al bon resultat d'aquest sistema la localització de les primeres taques de míldiu o infeccions primàries.
Per tal de detectar al més aviat possible l'inici de l'epidèmia, el Departament d'Agricultura, Ramaderia, Pesca i Alimentació estableix anualment premis per detectar les primeres taques de míldiu, la qual cosa suposa conèixer quina és la primera pluja contaminant a cada zona vitícola.
Aquests ajuts estan sotmesos al Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unión Europea als ajuts de minimis en el sector agrícola (DOUE núm. 352 de 24.12.2013).
Conseqüentment, valorada la conveniència de continuar donant suport al sector agrícola en matèria de sanitat vegetal mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
L'objecte d'aquesta Ordre és convocar els premis per a la ràpida detecció del míldiu de la vinya corresponents a l'any 2016 d'acord amb els requisits i el procediment establerts en els articles següents, que tenen la consideració de bases reguladores.
2.1 Els premis estan destinats als viticultors i viticultores que localitzin les primeres taques de míldiu de la vinya a les diferents zones vitícoles catalanes.
2.2 Les persones beneficiàries dels premis han de complir els requisits i les condicions generals establerts a l'article 13 de la Llei 38/2003, de 17 de novembre, general de subvencions.
3.1 El conjunt de premis a atorgar estan dotats amb un total de 3.180,00 euros, a càrrec de la partida pressupostària AG03/D/483000100/6110/0000 dels pressupostos del Departament d'Agricultura, Ramaderia, Pesca i Alimentació per a 2016.
La concessió dels premis s'efectuarà d'acord amb els imports fixats en l'apartat següent i amb el procediment que estableix l'article 4.
3.2 La quantia de cadascun dels premis és la següent:
Catalunya Central: 1 premi de 190,00 euros i 1 premi de 70,00 euros.
Girona: 1 premi de 190,00 euros i 1 premi de 70,00 euros.
Terres de l'Ebre: 2 premis de 190,00 euros i 2 premis de 70,00 euros.
3.3 Aquests premis, que tenen la naturalesa d'ajuts d'Estat, se sotmeten al Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unión Europea als ajuts de minimis en el sector agrícola.
En virtut d'aquest Reglament, el total d'ajuts de minimis atorgats a una persona beneficiària no podrà excedir els 15.000,00 euros bruts durant qualsevol període de tres exercicis fiscals, ni es podrà acumular amb cap altre ajut estatal per les mateixes despeses subvencionables, si aquesta dóna una intensitat superior a l'establerta per les circumstàncies concretes de cada cas en un reglament d'exempció per categories o en una decisió adoptada per la Comissió.
Procediment per a la concessió dels premis a la ràpida detecció del míldiu de la vinya
4.1 S'atorgaran premis econòmics als viticultors que localitzin les diferents taques primàries de míldiu de la vinya de cada zona vitícola, segons la distribució establerta en l'article 3.2 d'aquesta Ordre.
4.2 Per obtenir aquests premis, caldrà efectuar l'avís sobre la localització del míldiu de la vinya, sense arrencar la part afectada del cep, immediatament al personal tècnic de l'Estació d'Avisos de Sanitat Vegetal, que es farà constar en un registre per ordre de recepció.
En els avisos fitosanitaris de cada zona s'informarà sobre els terminis vàlids de localització de les primeres infeccions de míldiu, que variaran en funció de les circumstàncies específiques de cada any i zona.
4.3 Aquesta comunicació s'efectuarà per qualsevol mitjà que asseguri la immediatesa de l'avís, així com la constància de la seva recepció.
4.4 Un cop s'hagi rebut l'avís corresponent, el personal tècnic en matèria de sanitat vegetal dels serveis territorials del Departament d'Agricultura, Ramaderia, Pesca i Alimentació es presentarà a la parcel·la vitícola indicada per tal de comprovar l'afectació de la vinya per míldiu i procediran a estendre'n l'acta corresponent.
4.5 Les actes es trametran al director dels serveis territorials corresponents del Departament d'Agricultura, Ramaderia, Pesca i Alimentació, els quals les enviaran a la Comissió de valoració, formada per la subdirectora general d'Agricultura, el cap del Servei de Sanitat Vegetal i la cap de la Secció de Prevenció i Lluita Fitopatològica, perquè informi sobre les actes esteses i perquè la directora general d'Agricultura i Ramaderia realitzi la proposta de concessió dels premis.
5.1 El termini màxim per emetre la resolució de concessió del premi i notificar-la per escrit és de sis mesos a comptar des de l'endemà de la comunicació de la detecció per part de la persona destinatària.
En cas de manca de resolució expressa es considerarà desestimat per silenci administratiu.
5.2 La concessió dels premis míldiu de la vinya s'acordarà mitjançant resolució de concessió i pagament de la consellera, a proposta de la directora general d'Agricultura i Ramaderia del Departament d'Agricultura, Ramaderia, Pesca i Alimentació, amb els actes de control a què fa referència l'apartat 4 de l'article 4.
La resolució ha de fer constar la naturalesa d'ajut de minimis sotmès al Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea als ajuts de minimis en el sector agrícola.
5.3 La resolució del/de la conseller/a posa fi a la via administrativa.
Contra la resolució es pot interposar potestativament recurs de reposició davant del/de la conseller/a d'Agricultura, Ramaderia, Pesca i Alimentació en el termini d'un mes a comptar a partir de l'endemà de la notificació de la resolució, o bé interposar recurs contenciós administratiu en el termini de dos mesos des de l'endemà de la recepció d'aquesta notificació davant de la Sala Contenciosa Administrativa del Tribunal Superior de Justícia de Catalunya.
En cas de silenci administratiu el recurs de reposició davant la consellera d'Agricultura, Ramaderia, Pesca i Alimentació o el recurs contenciós administratiu davant de la Sala Contenciosa Administrativa del Tribunal Superior de Justícia de Catalunya, es podrà interposar en el termini de tres mesos o sis mesos, respectivament, a comptar a partir de la data en què s'exhaureixi el termini per resoldre i notificar que estableix l'apartat anterior.
5.4 Els premis podran ser declarats deserts, a proposta dels responsables de Sanitat Vegetal dels Serveis Territorials del Departament d'Agricultura, Ramaderia, Pesca i Alimentació, en el cas de no es detectin taques de míldiu, o bé aquestes es detectin un cop superat el període de màxima sensibilitat de la vinya a la malaltia.
5.5 El pagament dels premis s'efectuarà dins l'exercici pressupostari sense perjudici de les excepcionalitats que es puguin produir i sense perjudici de la reducció parcial o total de la subvenció com a conseqüència de les restriccions que es derivin del compliment dels objectius d'estabilitat pressupostària i sostenibilitat financera.
5.6 Les persones beneficiàries, per rebre l'import del premi, han d'estar al corrent de les obligacions amb l'Administració tributària i la social en el moment que el DARP realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius d'aquestes qüestions, en el cas que la persona interessada autoritzi al DARP a fer les corresponents verificacions.
A aquests efectes, el DARP li sol·licitarà aquest consentiment.
5.7 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
5.8 Així mateix la persona beneficiària ha de presentar la declaració responsable dels aspectes següents:
a) No estar sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
b) El compliment de la quota de reserva per a la integració social del personal discapacitat que estableix la legislació vigent, si escau.
c) En el supòsit que l'empresa tingui una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi, en els seus centres de treball.
d) Que el compte on s'ha d'ingressar l'import del premi pertany a la persona que n'és beneficiària.
e) Declaració sobre si s'han demanat i/o s'han obtingut altres ajuts públics o privats per a la mateixa finalitat, fent constar la relació detallada amb l'entitat concedent i la quantitat sol·licitada i/o obtinguda.
En cas d'haver rebut ajuts de minimis en l'exercici fiscal actual i en els dos exercicis fiscals anteriors, que l'ajut global de minimis que s'ha rebut no supera els límits establerts.
f) En el cas d'empreses i entitats, no haver estar sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, sancionada per resolució administrativa ferma o condemnada per sentència judicial ferma.
En el cas d'empreses de més de 250 treballadors, a més, disposar d'un pla d'igualtat entre dones i homes d'acord amb el que estableix l'article 36 de la Llei 17/2015, de 21 de juliol.
g) Quan es tracti de persones físiques empresàries: estar donat d'alta en el cens de l'impost sobre activitats econòmiques en aquells supòsits en què sigui obligatori.
Els imports corresponents als premis concedits es faran públics en la seu electrònica de la Generalitat http://seu.gencat.cat i al web http://www.gencat.cat/agricultura/ajuts/ fent ús dels mitjans electrònics establerts.
En tot el que aquestes bases no preveuen serà aplicable la Llei 38/2003, de 17 de novembre, general de subvencions, d'acord amb el que estableix la seva disposició addicional desena, i el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, especialment en el que es refereix al reintegrament de quantitats percebudes indegudament.